รัฐมนตรีว่าการกระทรวงสาธารณสุข เปิดเผยนายกรัฐมนตรีสั่งกระทรวงพลังงานหาแนวทางพยุงราคาน้ำมันดีเซลให้ต่ำกว่า 30 บาทต่อลิตรเร็วที่สุด
นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข เปิดเผยภายหลังหารือกับพลเอกประยุทธ์ จันทร์โอชา นายกรัฐมนตรีและรัฐมนตรีที่เกี่ยวข้อง ว่า นายกรัฐมนตรีได้เรียกหารือเรื่องปัญหาราคาน้ำมันที่สูงในขณะนี้ โดยพยายามที่จะพยุงราคาน้ำมันดีเซล 30 บาทต่อลิตร และพยายามตอบสนองข้อเรียกร้องของสมาพันธ์ต่างๆโดยรับฟังทุกเสียง และนายกรัฐมนตรีได้สั่งการเชิงนโยบายให้รัฐมนตรีว่าการกระทรวงพลังงานและปลัดกระทรวงพลังงาน หาแนวทางแก้ปัญหา ซึ่งนายกรัฐมนตรีไม่ได้กังวลกรณีที่กลุ่มสหพันธ์ขนส่งแห่งประเทศไทยจะออกมาประท้วง แต่เป็นห่วงความเดือดร้อนของผู้ประกอบการมากกว่าจึงให้หาวิธีแก้ไขปัญหา ซึ่งนายกรัฐมนตรีสั่งเร่งให้ดำเนินการเร็วที่สุด ขณะที่ปลัดกระทรวงพลังงานได้แจ้งนายกรัฐมนตรีว่าหลังต้นเดือนธันวาคมจะออกมาตรการพยุงราคาน้ำมันออกมาส่วนจะต้องพยุงราคาน้ำมันดีเซลให้อยู่ที่ต่ำกว่า 30 บาทต่อลิตรหรือไม่ นายอนุทินกล่าวว่าต้องเป็นอย่างนั้น แต่จะต่ำเท่าไหร่ต้องพยายามให้ได้มากที่สุด ยืนยันว่ารัฐบาลรับฟังทุกข้อเรียกร้อง ส่วนรายละเอียดรัฐมนตรีว่าการกระทรวงพลังงานจะเป็นผู้แถลง